Peter Skaarup (DF), 2004-02-19:
I Dansk Folkeparti har vi hele tiden været meget optaget af den kamp mod terrorisme, som også denne debat er et udtryk for, nemlig debatten om de personer, der har været tilfangetaget på Guantánamobasen.
Helt grundlæggende må man sige, at det i hvert fald ikke er de vestlige samfunds skyld, og det er heller ikke
Uanset hvilken skyld eller ikkeskyld en dansk statsborger eller for så vidt andre landes statsborgere har, er det jo meget uheldigt, at man lige netop befinder sig i Afghanistan på det tidspunkt, hvor den kamp mod terrorisme og dermed den tilfangetagelse finder sted.
Det er hundrede procent sikkert, at vi fra Dansk Folkepartis side er meget optaget af denne sag, og vi er optagede af, at man naturligvis finder en afklaring af forholdene for de pågældende på Guantánamobasen.
Men vi er også optaget af, at de kontakter, de netværk, som de personer måtte have, som har befundet sig på Guantánamobasen, bliver kortlagt, og at man sikrer sig, at de ekstreme miljøer, der ligger til grund for, at der befinder sig personer, bl.a. fra Danmark, Spanien og andre lande, i Afghanistan på det pågældende tidspunkt, bliver underrettet om, at de bliver overvåget og kortlagt.
Det er vigtigt for de vestlige samfund i kampen mod terrorisme, at man er et hundrede procent sikker på, at de tendenser, der ligger bag, at Afghanistan har været centrum for terrorisme, bliver bekæmpet.
Det lægger vi meget vægt på fra Dansk Folkepartis side.
Vi kan så tilslutte os det forslag til vedtagelse, som vi er medforslagsstillere til, som vi skal tage stilling til i dag, fordi vi helt grundlæggende synes, at det er et rigtigt princip, at man før eller siden kommer for en dommer, at man før eller siden bliver underrettet om, hvad man er anklaget for, og at man også har mulighed for at forsvare sig.
Derfor, uanset hvad anklagerne måtte være mod de på Guantánamo internerede personer, må der før eller siden en afklaring til af deres situation.
I forhold til den danske statsborger har vi det synspunkt, at hvis manden er uskyldig, hvis han ikke har haft nogen kontakt med Al-Qaeda, hvis han bare har befundet sig i Afghanistan på det forkerte tidspunkt, er der ingen tvivl om, at han skal være en fri mand, for så er der ikke nogen problemer med den pågældende person.
Men har manden kontakt til Al-Qaeda, og har han i den grad, som amerikanerne har fremlagt, haft en ret mistænkelig rejserute, er der bestemt grund til at holde øje med personen og de miljøer, den pågældende person måtte færdes i.
Vi skal ikke fra dansk side være lemfældige over for potentielle terrorister.
Vi skal hele tiden være på tæerne, for de terrorister, som bekæmper Vesten og bekæmper de vestlige samfund, benytter alle midler i deres arbejde.
Derfor er vi selvfølgelig med de forholdsvis få magtmidler, som samfundet er i stand til at bruge i beskyttelsen mod terrorisme, også nødt til at bruge de magtmidler.
Vi skal huske på, uanset om man kan lide det eller ej, at Danmark og de vestlige samfund er blevet arnesteder for mulige terrorister og måske også for terrorister.
Det er fra Europa, at de terrorister, der angreb USA, New York og Washington den 11. september 2001, kom, og derfor må vi også være opmærksomme på, at USA selvfølgelig i fremtiden ønsker at beskytte sig mod terrorangreb, ligesom vi selvfølgelig også selv ønsker at beskytte os.
Det er derfor forståeligt, at man i den kamp mod terrorisme benytter de midler, man har til rådighed.